Na temelju članka 5. stavka 1. Zakona o sigurnosti prometa na cestama („Narodne novine“ broj 67/08, 48/10, 74/11, 80/13, 158/13, 92/14, 64/15 i 108/17) i članka 32. stavak 1. točka 26. Statuta Grada Vukovara („Službeni vjesnik“ Grada Vukovara broj 4/09, 7/11, 4/12, 7/13, 7/15, 1/18 i 2/18 – pročišćeni tekst), uz suglasnost Ministarstva unutarnih poslova, Policijske uprave Vukovarsko-srijemske, broj\_\_\_\_\_\_\_, od \_\_\_\_\_\_\_\_\_\_\_\_\_, Gradsko vijeće Grada Vukovara, na \_\_\_\_. sjednici \_\_\_\_\_\_, 2018., donijelo je

**O D L U K U**

**o uređenju prometa na području grada Vukovara**

**I.OPĆE ODREDBE**

**Članak 1.**

Ovom Odlukom, u cilju postizanja optimalne sigurnosti u prometu na cestama, zaštite zdravlja i života sudionika u prometu osobito djece, osoba sa invaliditetom, starih i nemoćnih osoba te zaštite životnog okoliša, uređuje se promet na području grada Vukovara, a naročito:

1. cesta s prednošću prolaska,
2. dvosmjerni, odnosno jednosmjerni promet,
3. sustav tehničkog uređenja prometa i upravljanje prometom putem elektroničkih sustava i video nadzora,
4. ograničenje brzine kretanja vozila,
5. promet pješaka, biciklista, vozača mopeda, turističkog vlaka i zaprežnih kola, gonjenje i vođenje stoke,
6. parkirališne površine i način parkiranja, zabrane parkiranja i mjesta ograničenog parkiranja,
7. zone smirenog prometa,
8. blokiranje autobusa, teretnih automobila, priključnih vozila, radnih strojeva na mjestima koja nisu namijenjena za parkiranje tih vrsta vozila i način deblokade tih vozila,
9. postavljanje i održavanje zaštitnih ograda za pješake na opasnim mjestima,
10. pješačke zone, sigurne pravce za kretanje školske djece, posebne tehničke mjere za sigurnost

pješaka i biciklista u blizini obrazovnih, zdravstvenih i drugih ustanova, igrališta, kino

dvorana i sl.,

1. uklanjanje dotrajalih, oštećenih i napuštenih vozila,
2. površina na kojoj će se obavljati: test vožnja, terenska vožnja (cross), vožnja izvan kolnika

(off road), sportske, enduro i promidžbene vožnje,

1. uvjete prometovanja vozila opskrbe u zonama smirenog prometa i pješačkim zonama.

**Članak 2.**

Pod prometom na cesti podrazumijeva se promet vozila, pješaka i drugih sudionika u prometu na javnim cestama i nerazvrstanim cestama koje se koriste za javni promet.

Promet na javnim prometnim površinama dopušten je svim sudionicima prometa pod jednakim uvjetima u granicama propisanim zakonodavstvom Republike Hrvatske i ovom Odlukom.

Na javnim prometnim površinama ne smiju se poduzimati bilo kakve radnje ili djelatnosti koje bi mogle oštetiti prometnu površinu, ugroziti sigurnost, protočnost prometa vozila ili kretanje pješaka bez suglasnosti Grada Vukovara.

**Članak 3.**

Javnim prometnim površinama u smislu ove Odluke smatraju se: nerazvrstane ceste, trgovi, mostovi, nadvožnjaci, pješački prolazi, pješačke zone, parkirališta, javne garaže, nogostupi, biciklističke staze ili trake, stajališta javnog prometa i slične površine na kojima se odvija promet vozila, pješaka i drugih sudionika u prometu.

**Članak 4.**

Prometnim redarima, uz suglasnost ministarstva nadežnog za unutarnje poslove, povjerava se obavljanje poslova nadzora nepropisno zaustavljenih ili parkiranih vozila, poduzimanje mjera sukladno ovlastima propisanim Zakonom o sigurnosti prometa na cestama i Prekršajnim zakonom te drugi poslovi iz djelokruga nadležnog Upravnog odjela Grada Vukovara.

Premještanje nepropisno zaustavljenih vozila, mjesto i čuvanje istih obavljat će pravna ili fizička osoba ovlaštena za obavljanje te djelatnosti koja ispunjava propisane uvjete.

**II. CESTE S PREDNOŠĆU PROLASKA**

**Članak 5.**

Ceste s prednošću prolaska su sve državne i županijske ceste, te nerazvrstane ceste koje su kao takve propisano označene vertikalnom prometnom signalizacijom.

**III. DVOSMJERNI, ODNOSNO JEDNOSMJERNI PROMET**

**Članak 6.**

Ceste na području grada Vukovara su dvosmjerne osim sljedećih cesta na kojima se odvija jednosmjerni promet i to:

- Ulicom Brune Bušića prometuje se od odvojka Hrvatskog zrakoplovstva u pravcu Ulice kralja Zvonimira,

- Ulicom Hercegovačka prometuje se od Trpinjske ceste u pravcu križanja s Mostarskom ulicom,

- Ulicom Kriva bara prometuje se od Kudeljarske ulice u pravcu Vinkovačke ceste,

- dijelom Kolodvorske ulice prometuje se od Vinkovačke ceste u pravcu Kudeljarske ulice,

- Ulicom Slobode prometuje se od Kudeljarske ulice u pravcu Vinkovačke ceste,

- Ulicom Stjepana Filipovića prometuje se od Kudeljarske ulice u pravcu Vinkovačke ceste,

- Ulicom Ivana Gundulića prometuje se od Ulice Priljevo u pravcu Ulice kardinala A.

Stepinca,

- Ulicom kardinala A. Stepinca prometuje se od Ulice Ivana Gundulića u pravcu križanja s Ulicama Antuna Bauera i 204. vukovarske brigade,

- Županijskom ulicom prometuje se od Ulice A. Bauera u pravcu Ulice Priljevo,

- Ulicom Lokvanjski sokak prometuje se u pravcu od Ulice kardinala A. Stepinca u pravcu Ulice J.J. Strossmayera

- Ulicom fra Grge Čevapovića od Lokvanjskog sokaka do Ulice Antuna Bauera

- Ulicom Nikole Tesle prometuje se od Ulice dr. Franje Tuđmana u pravcu Frankopanske ulice,

- dijelom Ulice Dr. Franje Tuđmana od raskrižja sa Ulicom Vladimira Nazora do Ulice Nikole tesle,

- Zmajevom ulicom prometuje se od Frankopanske ulice u pravcu Ulice dr. Franje Tuđmana,

- Ulicom I. Meštrovića prometuje se od Ulice Europske unije u pravcu Trga Drvena pijaca,

- Ulicom Ljudevita Gaja prometuje se od Ulice dr. Franje Tuđmana u pravcu križanja Ulica Huga Klajna i Samostanska,

- Ulicom Huga Klajna prometuje se u pravcu Ulice Ljudevita Gaja,

- Ulicom Samostanska prometuje se od Ulice Ljudevita gaja u pravcu Trga Hrvatskih banitelja,

- Ulicom Trg Hrvatskh branitelja prometuje se od Ulice Nikole Andrića u pravcu Trga Hrvatskih branitelja

- Samoborskom ulicom prometuje se od ulice Hrvatske nezavisnosti u pravcu ulice M. Krleže,

- Ulicom fra. Antuna Tomaševića prometuje se od Trga Drvena pijaca u pravcu Ulice Europske unije,

- Ulicom Samoborska prometuje se od Ulice Hrvatske nezavisnosti do Ulice Miroslava Krleže,

-dijelom Ulice Šamac od gimnazije do Ulice Samostanska.

-Ulicom Tri ruže prometuje se od Ulice Silvija Strahimira Kranjčevića do ulice Ivana Gorana Kovačića,

- dijelom Ulice A. B. Šimića prometuje se od izlaza iz Naselja A. B. Šimića u pravcu Ulice Ljudevita Posavskog,

- Ulicom Dore Pejačević prometuje se od Ulice Petra Preradovića u pravcu Ulice Eugena Kvaternika,

-Ulicom Antuna Augustinčića prometuje se od Trga Matije Gupca u pravcu Ulice Stjepana Radića,

-Ulicom Augusta Šenoe prometuje se od Ulice Stjepana Radića u pravcu Trga Matije Gupca.

**IV. SUSTAV TEHNIČKOG UREĐENJA PROMETA**

**Članak 7.**

Ovlašćuje se Upravni odjel nadležan za poslove prometa da uz prethodnu suglasnost Policijske uprave Vukovarsko-srijemske, određuje sustav tehničkog uređenja prometa, kao što je postavljanje, uklanjanje i zamjena prometne signalizacije (horizontalne, vertikalne i svjetlosne) i opreme na nerazvrstanim cestama.

Upravni odjel nadležan za poslove prometa dužan je voditi evidenciju o prometnim znakovima, prometnoj signalizaciji i opremi na nerazvrstanim cestama.

**Članak 8.**

Trgovačkom društvu Komunalac d.o.o. iz Vukovara, OIB: 83101904488, povjerava se ophodnja nerazvrstanih cesta te zamjena i održavanje uništene i oštećene prometne signalizacije kao i redovno održavanje nerazvrstanih cesta na području grada Vukovara.

Redovno održavanje iz stavka 1. ovog članka podrazumijeva:

* postavljanje i zamjenu vertikalne prometne signalizacije,
* sanaciju udarnih rupa na kolniku
* uređivanje bankina i zaštitnog pojasa ceste
* čišćene kolnika
* provođenje zimske službe- na temelju izvedbenog programa provođenja zimske službe
* redovan obilazak cesta na području grada Vukovara, evidencija oštećenja i nedostataka i
* obavljanje drugih poslova temeljem ugovora sa Gradom Vukovarom.

**Članak 9.**

Kada pravne ili fizičke osobe izvode radove uz nerazvrstanu cestu a koji utječu na sigurnost ceste odnosno nije ih moguće izvesti bez zatvaranja ceste, dužne su Upravnom tijelu nadležnom za poslove prometa podnijeti zahtjev za privremeno zatvaranje nerazvrstane ceste.

Zahtjev iz stavka 1. ovog članka mora sadržavati podatke o lokaciji, vrsti i količini radova zbog kojih se predlaže zatvaranje nerazvrstane ceste te način izvođenja i vrijeme trajanja radova te prometni elaborat privremene regulacije prometa s prijedlogom regulacije prometa za vrijeme zatvaranja ceste.

**Članak 10.**

Odluku o zatvaranju nerazvrstane ceste donosi Upravni odjel nadležan za poslove prometa uz obvezu obavještavanja nadležne policijske uprave i javnosti.

Ako se kod zatvaranja nerazvrstane ceste promet mora preusmjeriti na županijsku odnosno državnu cestu nadležni Upravni odjel iz stavka 1. ovog čalnka zatražit će suglasnost od tijela nadležnog za upravljanje tom vrstom ceste.

**Članak 11.**

Sportske, kulturne i druge manifestacije i aktivnosti (snimanje filmova i sl.) na javnim prometnim površinama, ako se zabranjuje promet, ne smiju se održavati bez odobrenja nadležne policijske uprave.

Sastavni dio odobrenja iz stavka 1. ovog članka je suglasnost tijela Gradske uprave nadležnog za poslove prometa.

U slučajevima kada se manifestacije i aktivnosti iz stavka 1. ovog članka odvijaju u uvjetima normalnog odvijanja prometa, nije potrebno odobrenje.

Iznimno kada se manifestacije i aktivnosti iz stavka 1. ovog članka odvijaju na javnim cestama potrebna je prethodna suglasnost i nadležnog upravitelja tih cesta.

**Članak 12.**

U slučajuzauzimanja dijela nogostupa (ogradama, stolovima i stolicama, štandovima i sl.) Upravni odjel nadležan za poslove prometa dati će odobrenje uz prethodnu suglasnost PU Vukovarsko-srijemske pod uvjetom da je za nesmetan i siguran prolaz pješaka osigurana površina širine od najmanje 1,60 m i da se time ne smanjuje preglednost na križanju, protočnost i sigurnost motornog ili pješačkog prometa.

Biciklističke staze, odnosno trake izuzete su iz zauzimanja.

**Članak 13.**

Po prestanku razloga koji su doveli do zatvaranja nerazvrstane ceste potrebno je cestu i prometnu signalizaciju dovesti u prvobitno stanje.

**V. OGRANIČENJA KRETNJA BRZINE VOZILA**

**Članak 14.**

Na nerazvrstanim cestama na području grada Vukovara brzina kretnja vozila u zonama škola ograničena je na 40 km/h.

**VI. PROMET PJEŠAKA, BICIKLISTA, ZAPREŽNIH VOZILA, VOĐENJE I GONJENJE STOKE**

**Članak 15.**

Promet pješaka odvija se na nogostupima, obilježenim pješačkim prijelazima preko ceste, u pješačkim zonama, šetalištima i drugim javnim površinama namijenjenim za promet pješaka.

**Članak 16.**

Promet bicikala odvija se na biciklističkim stazama ili trakama, odnosno na mjestima gdje nema izgrađene biciklističke staze ili trake što bliže desnom rubu kolničkog traka.

**Članak 17.**

Na području grada Vukovara zabranjuje se promet zaprežnih vozila i vođenje stoke izuzev u posebnim prigodama uz suglasnost Upravnog odjela nadležnog za poslove prometa.

**VII. PARKIRALIŠNE POVRŠINE I NAČIN PARKIRANJA**

**Članak 18.**

Javna parkirališna površina (u daljnjem tekstu: javno parkiralište) je dio javne

prometne površine namijenjene za parkiranje vozila.

Javno parkiralište može biti:

* stalno ili privremeno,
* otvoreno ili zatvoreno,
* ulično ili izvanulično,
* s naplatom ili bez naplate,
* s ograničenim ili neograničenim vremenom trajanja parkiranja.

Upravni odjel dužan je voditi evidenciju o javnim parkiralištima na području Grada.

**Članak 19.**

Na javnim parkiralištima u gradu Vukovaru može se organizirati vremenski ograničeno parkiranje uz naplatu.

Javna parkirališta s naplatom svrstavaju se u parkirališne zone.

Ovlašćuje se Gradonačelnik da posebnom Odlukom odredi parkirališta na javnim površinama ns kojima će se vršiti parkiranje uz naplatu, način određivnja cijene za parkiranje, organizcija naplate i način korištenja sredstava ostvrenih naplatom parkiranja.

Nadzor parkiranja na mjesitma na kojma je parkiranje vremenski ograničeno uz naplatu obavlja Komunalac d.o.o. iz Vukovara, OIB: 83101904488, trgovačko društvo u vlasništvu Grada Vukovara izuzev parkirališta u sklopu Gradske tržnice kojim temeljem posebne Odluke Gradskog vijeća upravlja vlastiti pogon.

**Članak 20.**

Na javnom parkiralištu posebno se označavaju rezervirana parkirališna mjesta za vozila osoba s invaliditetom oznakom važećeg znaka pristupačnosti u suglasnosti s propisima Republike Hrvatske ili temeljem reciprociteta sa drugim državama (dalje u tekstu: važeća oznaka pristupačnosti).

Pravo korištenja rezerviranog parkirališnog mjesta iz stavka 1. ovog članka imaju vozila sa važećom oznakom pristupačnosti kada vozilom upravlja osoba s invaliditetom ili ako se u vozilu nalazi osoba sa invaliditetom.

Ako je na parkirališnom mjestu iz stavka 1. ovog članka parkirano vozilo koje ne ispunjava uvjete iz stavka 2. ovog članka vozilo će se premjestiti na temelju naredbe policijskog službenika ili prometnog redara.

**Članak 21.**

Na javnim parkiralištima se može odobriti rezervirnje parkirališnog prostora i parkirališnih mjesta.

Rezerviranje parkirališnog prostora može se odobriti na mjestima gdje za to postoje prometno tehnički uvjeti, a u ovisnosti odvijanja prometa na širem području.

Uvjeti, rok i naknada za rezerviranje parkirališnog mjesta uredit će se posebno odlukom koju donosi Gradončelnik.

**Članak 22**.

Zabranjuje se zaustavljanje i parkiranje vozila na zelenim površinama sukladno važećem GUP Grada Vukovara, pješačkim i biciklističkim stazma, prolazima ispod zgrada, prilazima garaža i drugom javnim površinama koje nisu namijenje za tu svrhu.

**VIII. UKLANJANJE DOTRJALIH, OŠTEĆENIH I NAPUŠTENIH VOZILA**

**Članak 23.**

Dotrajala, oštećena, napuštena i ostala vozila i dijelove vozila zabranjeno je ostavljati na javnim površinama i javnim prometnim površinama.

Ako vlasnik dotrajalog, oštećenog i napuštenog vozila koje se nalazi na javnoj ili javno-prometnoj površini ne ukloni vozilo ili dijelove vozila, komunalni redar upozorit će vlasnika na njegovu obvezu uklanjanja predmetnog automobila sa javne površine u određenom roku. Ako vlasnik ne postupi po upozorenju, komunalni redar će rješenjem naložiti ukalanjanje vozila iz stavka 1. ovog članka. Ako vlasnik ne postupi po rješenju o uklanjanju, vozilo će se na trošak vlasnika ukloniti putem ovlaštenog koncesionara za automobilski otpad sa kojim će Grad Vukovar zaključiti ugovor.

Na isti način će se postupiti i u slučaju kada je vlasnik nepoznat.

Uklonjena vozila vlasnici su dužni preuzeti u roku od 30 dana uz namirenje nastalih troškova uklanjanja, u protivnom sa vozilima iz stavka 1. ovog članka postupit će se sukladno zakonskim i podzakonskim propisima o održivom gospodarenju otpadom.

**IX. ZONE SMIRENOG PROMETA I ZONE POSEBNOG PROMETNOG REŽIMA**

**Članak 24.**

Zona smirenog prometa nalazi se u ulicama: Kraljice Jelene, Ive Andrića, Dragovoljaca HOS-a, Stjepana Supanca, Siniše Glavaševića, dijelu ulice Augusta Cesarca, dijelu ulice Šamac i Mirogojskoj.

**Članak 25.**

Radi sigurnog odvijanja prometa, zaštite pješaka u prometu, poglavito djece, očuvanja i zaštite kulturnih i prirodnih dobara, zaštite okoliša, omogućavanja djelovanja interventnih službi i drugih razloga od javnog interesa pojedini dijelovi prometnih površina mogu se odlukom Gradskog vijeća uz prethodnu suglasnost Ministarsva unutarnjih poslova proglasiti zonom posebnog prometnog režima i to:

* pješačka zona
* biciklistička/pješačka staza
* zona ograničenog prometa
* protupožarni put
* druga opravdana zona posebnog prometno režima.

Gradonačelnik donosi akt iz stvka 1. ovog članka kojim visina plaćanja naknade za prometovanje i/ili zaustavljanje i/ili parkiranje u zonama posebnog režima.

**X. BLOKIRANJE AUTOBUSA I TERETNIH AUTOMOBILA**

**Članak 26.**

Teretna vozila nosivosti veće od 3,5 tone, autobusi, priključna vozila i radni strojevi smiju biti parkirana samo na posebnim parkiralištima i parkirališnim mjestima koji su za tu namjenu određeni i označeni prometnom signalizacijom.

Parkirališta i parkirališna mjesta namijenjena parkiranju vozila iz stavka 1. ovog članka na području grada Vukovara, Gradončelnik će odrediti posebnom Odlukom.

**Članak 27.**

Vozila iz članka 26. ove Odluke parkirana na mjestu koje nije određeno za tu namjenu bit ća blokirana napravom za blokiranje po nalogu prometnog redara.

Poslove blokiranja i deblokiranja obvlaja pravna osoba kojoj je povjerena organizacija parkiranja na području grada Vukovara.

Vožač vozila iz stavka 1. ovog članka dužan je za obavljene poslove blokiranja i deblokiranja vozila platiti naknadu organizatoru parkiranja.

Naknadu iz stavka 3. ovog članka propisati će Gradonačelnik posebnom odlukom.

**XI. POSTAVLJANJE ZAŠTITNIH OGRADA ZA PJEŠAKE**

**Članak 28.**

Na nogostupima ispred predškolskih i školskih ustanova, kino dvorana, kazališta, sportskih objekata ispred kojih se skuplja veći broj ljudi mogu se postaviti zaštitne ograde za pješake.

Ograde iz stavka 1. ovog članka postavljaju se i održavaju tako da se spriječi mogućnost izravnog dolaska pjašaka na kolnik i ne smiju se postavljati u slobodnom profilu ceste.

Postavljanje ograda iz stavka 1. ovog članka naređuje ili odobrava tijelo Gradske uprave nadležno za poslove prometa a sredstva za postavljanje i održavanje osiguravaju vlasnici odnosno korisnici objekta.

Na kolnicima ispred javnih objekata iz stavka 1. ovog članka kao i na drugim mjestima gdje to nalažu prometni uvjeti, mogu se primjeniti posebne tehničke mjere za sigurnost pješaka i povećanje sigurnosti prometa.

**XII. UVJETI PROMETOVANJA VOZILA U PJEŠAČKIM ZONAMA**

**Članak 29.**

U pješačkim zonama zabranjen je promet osim za vozila s posebnom dozvolom koju izdaje Upravni odjel nadležan za poslove prometa.

Pješačke zone unutar koje se zabarnjuje promet za sva vozila su:

* u ulici J.J. Strossmayera od kućnog broja 1 do kućnog broja 17,
* u ulici Dr. Franje Tuđmana od kućnog broja 2 do kućnog broja 12,
* u ulici Blage Zadre ispred kućnog broja 2 (Radnički dom)
* u ulici Kralja Zvonimira ispred kina.

**Članak 30.**

Od zabrane prometovanja unutar pješačke zone izuzimaju se isključivo kada obavljaju poslove iz svog djelokruga rada: vozila hitne medicinske pomoći, vatrogasne službe, policije, hrvatske vojske, vozila suca istrage, vojne policije, specijalna vozila ovlaštenih fizičkih i/ili pravnih osoba koja obavljaju komunalne djelatnosti.

Fizičkim i pravnim osobama nastanjenim ili sa sjedištem na području pješačke zone tijelo Upravni odjel nadležan za poslove prometa, ukoliko nemaju mogućnosti drugog pristupa dati će suglasnost kojom će dopustiti promet njihovim vozilima isljučivo radi pristupa garaži ili dvorištu, te odrediti mjesto gdje su dužni držati vozilo za vrijeme mirovanja.

Upravni odjel nadležan za poslove prometa dužan je voditi evidenciju fizičkih I pravnih osoba korisnika suglasnosti iz stavka 2. ovog članka.

**XIII. PARKIRANJE RADI OPSKRBE**

**Članak 31.**

Parkiranje vozila radi opskrbe dozvoljeno je na prostoru rezerviranom za vozila opskrbe koji mora biti označen prometnim znakom i oznakom na kolniku.

Na prometnom znaku mora se vidljivo istaknuti vrijeme u kojem je dozvoljena opskrba.

Prostor, vrijeme te način i uvjete za parkiranje vozila radi opskrbe određuje tijelo Gradske uprave nadležno za poslove prometa.

Tijelo Gradske uprave nadležno za poslove prometa dužno je voditi evidenciju o rezerviranim parkiralištima za potrebe opskrbe na području Grada.

**Članak 32.**

Teretni automobil kojim se obavlja opskrba može biti nosivosti do 3,5 tona.

Teretni automobil kojim se obavlja opskrba može se zadržavati na označenim mjestima samo za vrijeme obavljanja opskrbe, ali ne duže od 30 minuta.

**XIV. POVRŠINE NA KOJMA ĆE SE OBAVLJATI TEST VOŽNJA, CROSS, OF ROAD, SPRTSKE, ENDUO I PROMIDŽBENE VOŽNJE**

**Članak 33.**

Test vožnje, cross, off road, sportske, endure i promidžbene vožnje, druge priredbe ili slične aktivnosti mogu se obavljati na javno-prometnim i drugim javnim površinama za koje po pojedinačnom zahtjevu prethodnu suglasnost daje Gradonačelnik, na prijedlog Upravnog odjela Grada Vukovara nadležnog za poslove prometa uz odobrenje PU Vukovarsko-srijemske.

**XV. NADZOR**

**Članak 34.**

Nadzor nad provođenjem ove Odluke provodi prometno i komunalno redarstvo Grada Vukovara.

**XVI. PREKRŠAJNE ODREDBE**

**Članak 35.**

Novčanom kaznom u iznosu od 8.000,00 kuna kaznit će se pravna, a novčanom kaznom u iznosu od 5.000,00 kaznit će se fizička osoba obrtnik ako zatvori cestu bez odluke Upravnog tijela nadležnog za poslove prometa odnosno suprotno uvjetima propisanim odlukom (članak 9. Odluke).

**Članak 36.**

Novčanom kaznom u iznosu od 1.000,00 kuna kaznit će se pravna osoba a fizička osobaobrtniku iznosu od 500,00 kuna ukoliko bez ili protivno suglasnosti nadležnog tijela prometuje zaprežnim vozilima odnosno goni stoku na području grada Vukovara (članak 17. Odluke)

Za prekršaj iz čl. 17. ove Odluke fizička osoba kaznit će se u iznosu od 300,00 kuna.

**XVII. ZAVRŠNE ODREDBE**

**Članak 37.**

Stupanjem na snagu ove Odluke prestaje važiti odluka o uređenju prometa u Gradu Vukovaru (“Službeni vjesnik” Grada Vukovara broj 8/04, 6/08, 4/09, 3/12 i 2/14).

**Članak 38.**

Ova Odluka stupa na snagu osmog dana od dana objave u “Službenom vjesniku” Grada Vukovara.

REPUBLIKA HRVATSKA

VUKOVARSKO-SRIJEMSKA ŽUPANIJA

GRAD VUKOVAR

GRADSKO VIJEĆE

KLASA:

URBROJ:

Vukovar \_\_\_\_\_\_\_\_\_\_ 2018.

Predsjednik Gradskog vijeća